|  |  |
| --- | --- |
|  | 24. august 2015Pressemeddelelse |
|   | Forskning og FormidlingFormidling41 20 60 19Nynne.bojsen.faartoft@natmus.dk |

**Adelen ”dominerer” kirker i ny bog**

Ny udgivelse af Danmarks Kirker beskriver fire kirker ved Struer og Holstebro - blandt andre Hjerm Kirke, som lokale adelslægter gennem mere end 200 år forvandlede til et mindetempel - for dem selv.

Den nyeste udgivelse i Nationalmuseets store bogværk Danmarks Kirker er netop udkommet og denne gang med fokus på fire kirker i det tidligere Ringkøbing Amt. Bogen beskriver de tre ældre kirker Handbjerg, Hjerm og Gimsing og så en enkelt yngre kirke, nemlig Hjerm Østre, som er fra 1904.

Kirkerne har alle det til fælles, at de ligger i området omkring Stuer og Holstebro, som af kirkekyndige er kendt som en del af det jyske ”kvaderstensland”. Dét afspejles i Hjerm kirke, som er den største af de fire kirker og er interessant af flere årsager, fortæller Anders C. Christensen, som er redaktør på Danmarks Kirker.

- Selve kirkebygningen har mange fine arkitektoniske detaljer, som er typiske for egnen, men det er især kirkens inventar, der skiller sig ud. Kirken rummer en række gravsten og mindesmærker, som fortæller om områdets adelsfamilier gennem tiden, siger han.

**Adelig i 16 led**
Fra slutningen af 1500-tallet og til langt op i 1700-tallet sponsorerede lokale adelsfamilier nemlig flere flotte og bekostelige gravsten, epitafier (mindesmærker ofte i form af store familiemalerier i udskårne billedrammer) og kalkmalerier, hvor våbenskjoldene fra epitafierne går igen.

- På den måde er Hjerm kirke virkelig ”domineret” af områdets lokale adelige slægter, som manifesterede deres eftermæle ved at forvandle kirken til et slags erindringsrum for dem selv, siger Anders C. Christensen.

Dengang var det nemlig ekstremt vigtigt at vise, hvilken slægt man var fra, og at man rent faktisk var adelig i mange, mange slægtsled. Navnlig i 1500- og 1600-tallet gav det prestige at kunne mønstre en anerække, der gik flere generationer tilbage. På den måde kunne man understrege standens ælde og eksklusivitet.

- Målet var 16 led, men det var ofte svært at komme så langt tilbage, og derfor findes der flere eksempler på, at folk har opdigtet familienavne og våbenskjolde, når det begyndte at knibe, siger han.

**Imiteret granit**
En af de adelsfamilier, som har sat sine spor på både Hjerm og Gimsing kirke, er familien Munk. Faktisk var det et medlem af Munk-slægten, som stod for Gimsing kirkes usædvanlige forvandling fra traditionel kirkebygning til et slankt langhus uden de typiske ”knopskydninger”, fortæller Lasse Bendtsen, som også er redaktør på Danmarks Kirker.

- Regnskaberne fortæller, at Ludvig Munk som kirkeværge ”bekostede kirkens forlængelse”. Ombygningen skete kort før 1595 og opløste helt skellet mellem kor og skib. På den måde kan den nye bygning ses som et udtryk for tidens lutherske tankegang, siger han.

Også Gimsing kirke gemmer på fint inventar - blandt andet en meget flot altertavle, en kirkeklokke helt tilbage fra 1200-tallet og en døbefont af klæbersten, som kan spores til det nordlige Halland.

- Døbefonten af klæbersten er blevet eksporteret til Danmark og har en fin firekløver-form. Materialet er usædvanligt, da de fleste døbefonte er lavet af granit, men faktisk har denne døbefont også været malet med en granitimitation, som nu er væk, siger Lasse Bendtsen.

Gimsing kirke ligger i udkanten af Struer og er de senere år næsten blevet ”opslugt” af byen. Kirken ligger kun et stenkast fra det berømte Struer-firma B&O - og faktisk er kirken også gravkirke for begge stiftere: Både Peter Bang og Svend Olufsen ligger begravet på kirkegården.

**Fakta: Danmarks Kirker, Ringkøbing Amt, Handbjerg, Hjerm, Gimsing, 21-22**- Danmarks Kirkers udgivelse om fire kirker i Ringkøbing Amt er udsendt af Nationalmuseet med støtte fra Kulturministeriet, Kirkeministeriet, Carlsbergfondet og Ny Carlsbergfondet.
- Bogen beskriver fire kirker omkring Struer og Holstebro, nemlig Handbjerg, Hjerm, Hjerm Østre og Gimsing kirke.
- Køb bogen i Museumsbutikkens onlineshop eller via Syddansk Universitetsforlag. Du kan også få din lokale boghandler til at bestille et eksemplar hjem til dig.
 **Fakta: Danmarks Kirker**- Danmarks Kirker er Nationalmuseets store, grundlæggende værk om kirkerne i Danmark. Arbejdet begyndte i 1933, og Danmarks Kirker havde derfor 80-års jubilæum for to år siden, nemlig i 2013.
- I den anledning blev alle tidligere Danmarks Kirker-udgivelser digitaliseret og gjort tilgængelige online. Se dem på Danmarks Kirkers hjemmeside: <http://danmarkskirker.natmus.dk/>

 **Billedtekster:
Billede 1 (Hjerm kirke):**Hjerm kirkes ydre set fra syd, 2012. Foto: Anders C. Christensen, Nationalmuseet. **Billede 2 (epitafium i Hjerm kirke):**Epitafium fra 1678 for Axel Juul og Lisbeth Friis. Foto: Arnold Mikkelsen, Nationalmuseet.  **Billede 3 (Gimsing kirkes altertavle):**Altertavle fra omkring 1590. Tilskrevet Mikkel van Groningens værksted. Foto: Arnold Mikkelsen, Nationalmuseet.  **Billede 4 (Detalje af Gimsing kirkes altertavle - kerub):**Kerubhoved med frugtkrans, detalje af altertavlen. Foto: Arnold Mikkelsen, Nationalmuseet.   **For yderligere oplysninger eller interview, kontakt:**Anders Christian Christensen, redaktør, Danmarks Kirker, Nationalmuseet.
Tlf.: 41 20 61 38. E-mail: anders.christensen@natmus.dk

Lasse Jonas Bendtsen, redaktør, Danmarks Kirker, Nationalmuseet.
Tlf.: 41 20 61 45. E-mail: lasse.jonas.bendtsen@natmus.dk

Nynne Bojsen Faartoft, kommunikationsmedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk